Vuosia pimeänä pysynyt henkirikos Turun Mannerheiminpuistossa oli poikkeuksellisen raaka ja julma. Vaikka satunnaisen ihmisen kuolemaan päättynyt väkivalta tapahtui jo vuoden 2009 heinäkuussa, alkoi se selvitä vasta yli seitsemän vuotta myöhemmin. Oikeudessa sen käsittely alkoi tänään pääosin suljetuin ovin.

Syyttäjän mukaan tapahtumat täyttivät murhan tunnusmerkit sekä harkinnan että julmuuden perusteella. Epäilty oli riidellyt surmayönä tyttöystävänsä kanssa ja siitä suivaantuneena päättänyt tappaa ensimmäisen vastaantulijan.

Hän nappasi tyttöystävänsä asunnolta mukaan tikarin ja leipäveitsen ennen kuin astui kadulle vakaana aikomuksenaan tappaa joku. Ensimmäisenä vastaan käveli pariskunta, mutta heidät epäilty jätti rauhaan, koska oli päättänyt surmata vain yhden ihmisen.

Jatkuu mainoksen jälkeen Mainos päättyy

Sopiva uhri löytyi istumasta puistonpenkiltä Mannerheiminpuistossa Mikaelinkirkon vieressä.

- Sun elämäs päättyy nyt tähän, epäilty sanoi uhrille syyttäjän mukaan.

Sen jälkeen käynnistyi silmitön väkivalta. Syyttäjän mukaan epäilty alkoi hakata uhriaan selkään tikarilla uudelleen ja uudelleen.

Kun 53-vuotias mies kaatui maahan, puukotus jatkui kiihkeänä. Syyttäjän mukaan epäilty käänsi uhrin välillä mahalleen ja välillä selälleen puukottaen tätä sekä tikarilla että leipäveitsellä. Lopulta surmaaja lähti ja jätti uhrinsa makaamaan puistonpenkin eteen.

Epäilty käveli aamuyöstä tapahtuneen teon jälkeen ympäri lähikatuja, mutta palasi syyttäjän mukaan vielä uhrinsa luokse. Tämä oli kuin ihmeen kaupalla vielä elossa, muttei kuitenkaan kauaa, sillä tappaja aloitti puukottamisen uudelleen.

Nyt hän jatkoi kunnes viimeisetkin elonmerkit olivat kadonneet. Kaikkiaan uhrista löytyi 84 erillistä pistohaavaa, joista 66 oli selkäpuolella.

Vuosikausia pimeänä pysynyt rikos alkoi selvitä alkuvuodesta 2017, kun poliisi tiedotti vanginneensa nyt syytettynä olleen turkulaismiehen.

Hänen murhaoikeudenkäyntinsä alkoi tänään keskiviikkona Varsinais-Suomen käräjäoikeudessa. Syytteen lukemista lukuun ottamatta asiaa käsiteltiin suljetuin ovin, koska tapahtumien läpikäyminen toisi esille arkaluontoisia tietoja epäillyn terveydentilasta.

Suljetuin ovin käsiteltiin myös epäillyn vastaus siihen, myönsikö tai kiistikö hän syyllisyytensä. Poliisin mukaan hän on muun muassa paljastanut teossa käytettyjen tikarin ja leipäveitsen kätköpaikan.